《过故友孙襄陵家谷墓吊之以诗四章》
清代·姚燮

十年梦君，青山夕晖。江流逝矣，馀此一坏。天心闇窅，意不可窥。

馀非金秋，木若就摧。郁愤成古，后将告谁？

惓念若丧，昔情纷聚。断丝积筐，重理其绪。空山魅多，薜裳曷与？

须怜故人，食檗野处。我梦子魂，奈何凄雨？

禀骨不馁，卑官屈躬。持帘惟素，宜命之穷。命之所穷，实道之通。

馀哀在路，其心最公。视彼岩柏，荫尔茏葱。

惜无江蓠，撷以荐子。北斗昭昭，子实未死。生平雁群，飘不知止。

孑我孱身，来拾烟杞。载瞻崇冈，怅怀靡已。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。